## Pravilnik o utvrđivanju pravila za izračunavanje potpore organizacijama proizvođača u sektoru ribarstva

### NN 65/2012 (13.6.2012.), Pravilnik o utvrđivanju pravila za izračunavanje potpore organizacijama proizvođača u sektoru ribarstva

65 13.06.2012 Pravilnik o utvrđivanju pravila za izračunavanje potpore organizacijama proizvođača u sektoru ribarstva

MINISTARSTVO POLJOPRIVREDE

1542

Na temelju članka 23. stavka 7. Zakona o strukturnoj potpori i uređenju tržišta u ribarstvu (»Narodne novine« broj 153/09 i 127/10) ministar poljoprivrede donosi

PRAVILNIK

O UTVRĐIVANJU PRAVILA ZA IZRAČUNAVANJE POTPORE ORGANIZACIJAMA PROIZVOĐAČA U SEKTORU RIBARSTVA

I. OPĆE ODREDBE

Članak 1.

Ovim Pravilnikom utvrđuju se pravila o dodjeli i načinu izračunavanja potpore koja se odobravaju organizacijama proizvođača u sektoru ribarstva.

Članak 2.

Ovaj Pravilnik sadrži odredbe koje su u skladu sa sljedećim aktima Europske unije:

– Uredba Komisije (EZ) br. 1985/2006 od 22. prosinca 2006. o utvrđivanju detaljnih pravila za izračunavanje potpore koju države članice odobravaju organizacijama proizvođača u sektoru ribarstva i akvakulture (SL L 387, 29. 12. 2006.);

– Uredba Vijeća (EZ) br. 104/2000 od 17. prosinca 1999. o zajedničkoj organizaciji tržišta proizvodima ribarstva i akvakulture (SL L 17, 21. 1. 2000.).

Članak 3.

U ovom Pravilniku koriste se sljedeći izrazi:

Ministarstvo – središnje tijelo državne uprave nadležno za poslove ribarstva;

Ministar – čelnik središnjeg tijela državne uprave nadležnog za poslove ribarstva;

Organizacije proizvođača – udruženja priznata sukladno Pravilniku o organizacijama proizvođača u sektoru ribarstva (»Narodne novine«, br. 41/10) te organizacije proizvođača koje su posebno priznate sukladno propisu o posebnom priznavanju organizacija proizvođača u ribarstvu čiji je cilj poboljšanje kakvoće njihovih proizvoda;

Proizvođač – fizička ili pravna osoba koja upotrebljava sredstva za proizvodnju kako bi proizvela proizvode ribarstva radi njihove prve prodaje.

II. KORISNICI POTPORE

Članak 4.

(1) Potpora se dodjeljuje organizacijama proizvođača.

(2) Unutar organizacije proizvođača korisnici potpore mogu biti:

(a) proizvođači koji su bili članovi organizacije proizvođača kada je ona priznata i koji su ostali članovi tijekom cijele godine na koju se odnosi zahtjev za potporu;

(b) proizvođači koji su postali članovi organizacije proizvođača nakon njenog priznavanja i koji su bili članovi posljednjih devet mjeseci u godini na koju se odnosi zahtjev za potporu.

III. NAMJENA POTPORE

Članak 5.

(1) Ministarstvo potporu može odobriti organizacijama proizvođača za:

(a) sufinanciranje djelovanja organizacije proizvođača koje se izračunava na osnovi vrijednosti proizvodnje koju je organizacija proizvođača stavila na tržište, sukladno načinu izračuna iz članka 7. ovog Pravilnika;

(b) osnivanje organizacije proizvođača u cilju olakšavanja njene uspostave kroz sufinanciranje administrativnih troškova, sukladno stavkama iz članka 8. ovog Pravilnika;

(c) izradu i provođenje planova poboljšanja kakvoće proizvoda ribarstva posebno priznatim organizacijama proizvođača (u daljnjem tekstu: Plan), sukladno prihvatljivim troškovima navedenim u članku 9. ovog Pravilnika

(2) Potpora propisana ovim Pravilnikom ne uključuje potporu koja se odobrava i provodi sukladno Operativnom programu definiranom Zakonom o strukturnoj potpori i uređenju tržišta u ribarstvu (»Narodne novine« broj 153/09 i 127/10) (u daljnjem tekstu: Zakon), a koja se odnosi na potporu projektima od zajedničkog interesa.

IV. IZRAČUNAVANJE POTPORE

Članak 6.

(1) Potpora se može odobriti organizaciji proizvođača tijekom 3 (tri) godine od dana priznavanja organizacije proizvođača ili od dana posebnog priznavanja organizacije proizvođača.

(2) Potpora se smanjuje tijekom tri godine, a može iznositi:

(a) 3%, 2% i 1% od iznosa vrijednosti proizvodnje koju je organizacija proizvođača stavila na tržište izračunata sukladno članku 7. ovog Pravilnika;

(b) 60%, 40% i 20% od iznosa administrativnih troškova organizacije proizvođača izračunatih sukladno članku 8. ovog Pravilnika;

(c) 60%, 50% i 40% od iznosa troškova za izradu i provođenje te implementaciju plana za poboljšanje kakvoće proizvoda ribarstva izračunatih sukladno članku 9. ovog Pravilnika;

(3) Iznos potpora iz članka 5. stavka 1. točaka (a) i (b) ovoga Pravilnika ne smije iznositi više od 180 000 EUR godišnje.

Članak 7.

(1) Iznos potpore iz članka 5. stavka 1. točke (a) ovoga Pravilnika izračunava se na osnovi vrijednosti proizvodnje koju je organizacija proizvođača stavila na tržište i to na paušalnoj osnovi za svaku godinu tako da se za svaki proizvod organizacije proizvođača:

(a) ponderirana prosječna proizvodnja izražena u 100 kg neto, koju članovi stavljaju na tržište tijekom tri kalendarske godine prije razdoblja na koji se zahtjev za potporu odnosi,

pomnoži sa

(b) ponderiranom prosječnom cijenom proizvoda, izračunatoj za 100 kg neto, koju ti proizvođači postižu u istom razdoblju.

(2) Za izračun prosječne proizvodnje iz stavka 1. točke (a) ovog članka, proizvodnja koju su članovi organizacije proizvođača stavili na tržište tijekom svake godine iz stavka 1. točke (a) ovoga članka na koju se proizvodnja odnosi utvrđuje se:

(a) temeljem raspoloživih poslovnih i računovodstvenih dokumenata članova organizacije proizvođača,

ili, u nedostatku navedenih,

(b) temeljem paušalne procjene vrijednosti koju određuje Ministarstvo na osnovu podataka prikupljenih temeljem službenih evidencija te pokazatelja koji se utvrđuju ovisno o vrsti proizvodnje za koju se procjenjuje.

(3) Za izračun prosječne cijene iz stavka 1. točke (b), Ministarstvo utvrđuje prosječnu cijenu dobivenu od proizvođača za svaku godinu iz stavka 1. točke (a) ovoga članka to:

(a) temeljem raspoloživih poslovnih i računovodstvenih dokumenata proizvođača,

ili, u nedostatku navedenih,

(b) izračunavanjem prosječne cijene za svaki pojedini proizvod na glavnom tržištu područja djelovanja organizacije proizvođača.

(4) Procjenu vrijednosti i pokazatelje iz stavka 2. točke (b) ovog članka propisat će ministar Odlukom.

Članak 8.

(1) Administrativni troškovi su izdaci koje je organizacija proizvođača stvarno platila za svoje osnivanje i poslovanje, a obuhvaćaju sljedeće stavke:

(a) izdaci u svezi s pripremnim radovima za osnivanje organizacije proizvođača i izradu ili izmjene njenog akta o osnivanju i njenih statuta;

(b) izdaci za provjeru usklađenosti akata organizacije proizvođača s važećim propisima;

(c) izdaci za djelatnike organizacije proizvođača (plaće, troškovi izobrazbe, troškovi socijalnog osiguranja i troškovi za službena putovanja) i naknade za tehničke usluge i savjetovanja;

(d) izdaci za korespondenciju i telekomunikacije;

(e) izdaci za uredsku opremu i amortizaciju ili izdaci za najam takve opreme;

(f) izdaci za prijevozna sredstva raspoloživa djelatnicima organizacije proizvođača;

(g) najam ili, u slučaju kupnje, stvarno plaćeni kamatni troškovi i ostali izdaci i troškovi nastali zbog uporabe prostora koji služi za upravne djelatnosti organizacije proizvođača;

(h) izdaci za osiguranje u pogledu prijevoza djelatnika organizacije proizvođača i upravnih zgrada te njihove opreme.

(2) Organizacija proizvođača može rasporediti troškove iz stavka 1. ovog članka na više godina tijekom kojih je potpora odobrena.

(3) Iznos administrativnih troškova iz stavka 1. ovog članka utvrđuje se na temelju poslovnih i računovodstvenih dokumenata organizacije proizvođača.

Članak 9.

(1) Za izradu i provođenje Plana prihvatljivi troškovi su:

(a) izdaci u vezi s pripremnim studijama, izrade te izmjene Plana;

(b) izdaci iz članka 8. stavka 1. točaka (c), (d) i (e) ovog Pravilnika;

(c) izdaci za mjere informiranja članova o tehničkim sredstvima i vještinama za poboljšanje kvalitete;

(d) izdaci za uspostavu i provođenje sustava provjere usklađenosti s mjerama koje je usvojila organizacija za provedbu Plana.

(2) Organizacija proizvođača može rasporediti troškove iz stavka 1. ovog članka na više godina tijekom kojih je potpora odobrena.

(3) Iznos prihvatljivih troškova, iz stavka 1. ovog članka, utvrđuje se na temelju poslovnih i računovodstvenih dokumenata koji jasno pokazuju da se izdaci odnose na provođenje Plana.

V. ISPLATA POTPORE

Članak 10.

(1) Ministarstvo izvršava isplatu potpore organizacijama proizvođača u roku od četiri mjeseca od kraja godine za koju se potpora dodjeljuje.

(2) Ministarstvo će, prije isplate, obaviti nadzor rada organizacije proizvođača koje primaju potporu, radi utvrđivanja sukladnosti djelovanja organizacija proizvođača sa propisima.

(3) Ministarstvo će potporu isplatiti u kunama (HKN), a za izračun će se koristiti srednji tečaj EUR Hrvatske narodne banke na dan zaprimanja zahtjeva za potporu.

VI. ZAVRŠNE ODREDBE

Članak 11.

Ovaj Pravilnik stupa na snagu danom ulaska Republike Hrvatske u Europsku uniju.

Klasa: 011-02/12-01/42

Urbroj: 525-13/0823-12-2

Zagreb, 11. svibnja 2012.

Ministar
Tihomir Jakovina, v. r.

Pravilnik, NN 65/2012-1542